32006L0047
L 136/18
JURNALUL OFÍCIAL AL UNIUNII EUROPENE
DIRECTIVA 2006/47/CE A COMISIEI
din 23 mai 2006
de stabilire a condițiilor speciale în ceea ce privește prezența de Avena fatua în semințele de cereale
(Versiune codificată)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 11 alineatul (2),
întrucât:
(1)
Directiva 74/268/CE a Comisiei din 2 mai 1974 de stabilire a condițiilor speciale în ceea ce privește prezența de Avena fatua în semințele de plante furajere și de cereale (2) a fost modificată în mod substanțial (3). Din motive de claritate și raționalizare, este necesar să se procedeze la codificarea directivei menționate anterior.
(2)
Directiva 66/402/CEE a stabilit toleranțe în ceea ce privește prezența de Avena fatua în semințele de cereale.
(3)
Aceste toleranțe par prea ridicate față de anumite necesități. Din această cauză, Directiva 66/402/CEE prevede o marcare suplimentară a semințelor care îndeplinesc condiții speciale în ceea ce privește prezența de Avena fatua.
(4)
Condițiile speciale stabilite în această privință sunt de natură să satisfacă aceste necesități, ținând însă seama și de posibilitățile de producție și de control ale semințelor.
(5)
Măsurile prevăzute de prezenta directivă sunt conforme cu avizul Comitetului permanent pentru semințe și material săditor pentru agricultură, horticultură și silvicultură.
(6)
Prezenta directivă nu trebuie să aducă atingere obligațiilor statelor membre cu privire la termenele de transpunere în dreptul național a directivelor indicate în anexa I partea B,
ADOPTĂ PREZENTA DIRECTIVĂ:
Articolul 1
Statele membre eliberează la cerere certificatul oficial prevăzut la articolul 11 din Directiva 66/402/CEE:
(a)
în cazul în care, în momentul efectuării inspecției oficiale în câmp în conformitate cu dispozițiile din anexa I la directiva menționată anterior, cultura este lipsită de Avena fatua și, în cazul în care un eșantion de cel puțin 1 kg, prelevat în conformitate cu dispozițiile articolului 7 din directiva menționată anterior, este lipsit de Avena fatua, în timpul unei examinări oficiale sau
(b)
în cazul în care un eșantion de cel puțin 3 kg, prelevat în conformitate cu dispozițiile articolului 7 din directiva menționată anterior, este lipsit de Avena fatua, în timpul unei examinări oficiale.
Articolul 2
Statele membre pot prescrie eliberarea certificatului oficial numai într-unul dintre cele două cazuri prevăzute la articolul 1.
Articolul 3
Se abrogă Directiva 74/268/CEE, astfel cum a fost modificată prin directiva menționată în anexa I partea A, fără a aduce atingere obligațiilor statelor membre în ceea ce privește termenele de transpunere în dreptul național a directivelor indicate în anexa I partea B.
Trimiterile la directiva abrogată se interpretează ca trimiteri la prezenta directivă și se citesc în conformitate cu tabelul de corespondență din anexa II.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 23 mai 2006.